b"\n_START_ARTICLE_\nTom\xc3\xa0tiga de ramellet\n_START_PARAGRAPH_\nLa tom\xc3\xa0tiga de ramellet \xc3\xa9s una varietat de tom\xc3\xa0tiga (Solanum lycopersicum) pr\xc3\xb2pia de Mallorca que s'utilitza tradicionalment per fregar al pa amb oli. \xc3\x89s de sec\xc3\xa0, tardana i s'anomena aix\xc3\xad perqu\xc3\xa8 creix en ramells de cinc fruits. Una de les particularitats d'aquesta varietat \xc3\xa9s que es conserva durant molt de temps sense necessitat de refrigeraci\xc3\xb3. La manera tradicional usada per a la seva conservaci\xc3\xb3 \xc3\xa9s penjar-les pel capoll en enfilalls en un lloc sec, ventilat i amb poca llum. En aquestes condicions, pot arribar a durar uns nou mesos._NEWLINE_Aquesta tom\xc3\xa0tiga \xc3\xa9s petita i t\xc3\xa9 la pell gruixada i resistent. El seu valor energ\xc3\xa8tic \xc3\xa9s de 27 Kcal/100g i t\xc3\xa9 menys gl\xc3\xbacids (2.9 g/100g), m\xc3\xa9s prote\xc3\xafna (1.3 g/100g) i m\xc3\xa9s fibra (2.0) que una tom\xc3\xa0tiga d'ensalada. El 2012 fou registrada com a varietat de conservaci\xc3\xb3 al registre de varietats, cosa que pret\xc3\xa9n impedir que tom\xc3\xa0tigues h\xc3\xadbrides es puguin comercialitzar sota aquesta denominaci\xc3\xb3."